
ΔΕΛΤΙΟ ΤΥΠΟΥ
ΑΘΛΙΟΤΗΤΕΣ!

Με αφορμή δημοσίευμα ημερήσιας εφημερίδας, η Ένωση Δικαστών και Εισαγγελέων επισημαίνει τα ακόλουθα: 
1. Το δημοσίευμα επιχειρεί να συνδέσει τη θέση προσώπου σε υπηρεσία της Μόνιμης Ελληνικής Αντιπροσωπείας στις Βρυξέλλες, καθώς και τις αποδοχές που αυτή συνεπάγεται, με το Προεδρείο της Ένωσης. Σύνδεση που εκ των πραγμάτων είναι ανυπόστατη. Πρόκειται για πρόσωπο το οποίο εδώ και δεκαοκτώ χρόνια ουδεμία σχέση φέρει με μέλος του Προεδρείου, δεν έχει καμία ιδιότητα ή σχέση με την Ένωση και η υπηρεσιακή του κατάσταση διαμορφώνεται αποκλειστικά από τα αρμόδια όργανα, κατά τις κείμενες διατάξεις. 
2. Η Ένωση δεν έχει καμία αρμοδιότητα, εμπλοκή ή δυνατότητα παρέμβασης στη διαδικασία πλήρωσης της εν λόγω θέσης ή στον καθορισμό των σχετικών αποδοχών. 
               3. Η προβολή στοιχείων που αφορούν τον ιδιωτικό και οικογενειακό βίο τρίτων προσώπων, τα οποία ουδεμία σχέση έχουν με τη λειτουργία και τη δράση της Ένωσης, υπερβαίνει τα όρια της ενημέρωσης και θίγει δικαιώματα που προστατεύονται από το Σύνταγμα και τον νόμο. 
4. Η Ένωση ασκεί τα καθήκοντά της με βάση αποκλειστικά θεσμικά κριτήρια και θα εξακολουθήσει να το πράττει, χωρίς να επηρεάζεται από δημοσιεύματα που δεν ανταποκρίνονται στην πραγματικότητα. 
5. Το Διοικητικό Συμβούλιο επιφυλάσσεται να ασκήσει κάθε προβλεπόμενο από τον νόμο δικαίωμα για την αποκατάσταση της αλήθειας και την προστασία της τιμής και της υπόληψης των μελών του, ενώπιον των αρμόδιων αρχών και δικαστηρίων. 
               Η Ένωση Δικαστών και Εισαγγελέων παραμένει προσηλωμένη στην υπεράσπιση της ανεξαρτησίας της Δικαιοσύνης και στην τήρηση των θεσμικών εγγυήσεων που τη διασφαλίζουν.

